Popsangeres kondig swangerskap aan in musiekvideo | Maroela Media
Katy Perry en Orlando Bloom verwag hulle eersteling saam. (Foto: Instagram/Katy Perry)
Die gewilde Amerikaanse popsangeres Katy Perry is swanger met haar en die akteur Orlando Bloom se eersteling.
Perry het Woensdag die musiekvideo vir haar nuwe snit, "Never Worn White", bekendgestel. Aan die einde van die video vryf sy 'n baie duidelike bababoepie. Dié snit sal ingesluit wees in haar vyfde vollengte album wat later vanjaar uitgereik word.
Dit is die 35-jarige Perry se eerste kind. Bloom het reeds 'n negejarige seun, Flynn, saam met die supermodel Miranda Kerr met wie hy getroud was tot en met 2013. Perry was voorheen vir 14 maande getroud met die komediant Russell Brand. Perry en Bloom is sedert 2016 in 'n verhouding en het verlede jaar op Valentynsdag verloof geraak.
Perry het direk ná die musiekvideo se uitreiking haar swangerskap met haar 90,5 miljoen volgelinge op Instagram bespreek. Dit is nie bekend hoe ver sy swanger is nie.
"Ons is opgewonde en gelukkig en dit is seker die langste wat ek nóg 'n geheim moes hou. Ek hou daarvan om julle alles te vertel, maar ek het geweet die beste manier om die nuus te breek is deur 'n stuk musiek, aangesien dit is hoe ons met mekaar kommunikeer," het Perry gesê.
Sy het verklap dat sy baie lus is vir brandkos tydens haar swangerskap en dat sy gereeld weglê aan Tabasco-sous en Mexikaanse burrito's.
Shame, nie die eerste ook nie die laaste vrou wat swanger is nie. Dis lekker om hulle te maak dis die grootmaak wat nie altyd so lekker is nie, maar as jy geld het is dit seker nie n probleem nie.
die grootmaak gedeelte, dis juis waar die lekker inkom Charmaine! dis van kleine handjies wat ooral vat, duisende vrae en erens leer mens meer van jouself by daai lyfie as wat jy ooit sou kon raai. nee wat, die grootmaak is baie lekkerder as die maak. die Blessing wat saam met 'n kind kom is onmeetbaar. die liefde wat by jou hart inkruip wanneer jy daardie kindjie vashou, kan nie compare met geld nie.